-----------------------------------------------------------------------
  1. ปัจจัยความเสี่ยง

  -----------------------------------------------------------------------

1. ความเสี่ยงจากการพึ่งพาวัตถุดิบจากบริษัทผู้ผลิตรายใหญ่

บริษัทซื้อวัตถุดิบหลัก คือ แผ่นเหล็กรีดเย็นเคลือบสังกะสีผสมอลูมิเนียมชนิดเคลือบสีและไม่เคลือบสี
ทั้งหมดจากบริษัท บลูสโคป สตีล (ประเทศไทย) จำกัด (“บลูสโคป สตีล”)
คิดเป็นมูลค่าโดยเฉลี่ยร้อยละ 86.64 ของวัตถุดิบทั้งหมด ดังนั้นหากบลูสโคป สตีล
มีนโยบายยกเลิกการผลิต หรือหยุดการจำหน่ายสินค้าให้แก่บริษัท
อาจส่งผลกระทบต่อผลการดำเนินงานของบริษัทอย่างมีนัยสำคัญ

อย่างไรก็ตาม บลูสโคป สตีล เป็นผู้ผลิตเหล็กแผ่นรีดเย็นเคลือบสังกะสีผสมอลูมิเนียมรายใหญ่
เป็นผู้ผลิตเหล็กแผ่นเคลือบสีหนึ่งในสองรายของประเทศไทย และเป็นบริษัทลูกของ BlueScope
Steel Limited บริษัทผู้ผลิตเหล็กรายใหญ่ที่สุดในประเทศออสเตรเลีย
กำลังการผลิตแผ่นเหล็กเคลือบทั้งหมดของ บลูสโคป สตีล ปัจจุบันมีประมาณ 270,000 ตันต่อปี
และกำลังขยายเป็น 470,000 ตันต่อปี ซึ่งจะแล้วเสร็จในปี 2549
ซึ่งเพียงพอต่อความต้องการแผ่นเหล็กเคลือบในตลาดปัจจุบัน
ทำให้ความเสี่ยงจากการหยุดจำหน่ายสินค้าให้บริษัทเนื่องจากสินค้าขาดแคลนอยู่ในระดับต่ำ
นอกจากนี้ บลูสโคป สตีล
จะกำหนดราคาขายและเงื่อนไขในการจ่ายเงินสำหรับลูกค้าแต่ละรายโดยพิจารณาจากปริมาณการซื้อและความต่อเนื่องในการสั่งซื้อ
บริษัทซึ่งทำการค้ากับ บลูสโคป สตีล มาเป็นเวลานาน
โดยได้สั่งซื้อวัตถุดิบหลักทั้งหมดอย่างต่อเนื่องมาตั้งแต่ปี 2540 และไม่เคยมีปัญหาในการชำระหนี้
ได้รับการจัดอันดับอยู่ในระดับลูกค้าชั้นดี (red customer) ของบลูสโคป สตีล โดยยอดขายที่
บลูสโคป สตีลขายให้กับบริษัทคิดเป็นสัดส่วนประมาณร้อยละ 4 ของยอดขายรวม
และบริษัทยังได้จัดทำข้อตกลงในการจัดซื้อวัตถุดิบกับ บลูสโคป สตีล
เพื่อความชัดเจนของเงื่อนไขต่าง ๆ ในการสั่งซื้อ รวมถึงข้อตกลงในการใช้ตราสินค้า “Steel
Supplied by BlueScope Steel” ร่วมกับตราสินค้า “ROLLFORM” ของบริษัท ดังนั้น
บริษัทจึงเชื่อมั่นว่าบลูสโคป สตีล จะยังคงผลิตสินค้าที่เป็นที่รู้จักของผู้บริโภคอย่างต่อเนื่อง
และยังคงนโยบายการจัดจำหน่ายผลิตภัณฑ์ให้กับบริษัทต่อไป อย่างไรก็ตาม
บริษัทสามารถสั่งซื้อวัตถุดิบชนิดเดียวกันจากผู้ผลิตในประเทศเกาหลีและญี่ปุ่นได้อีกด้วย

2. ความเสี่ยงจากคู่แข่งขันที่เป็นบริษัทที่เกี่ยวข้องกับ บลูสโคป สตีล

บลูสโคป สตีล ซึ่งเป็นผู้จัดจำหน่ายวัตถุดิบหลักทั้งหมดให้กับบริษัท
มีบริษัทที่เกี่ยวข้องโดยมีผู้ถือหุ้นและกรรมการร่วมกัน คือบริษัท บลูสโคป ไลสาจท์ (ประเทศไทย)
จำกัด (“บลูสโคป ไลสาจท์”) ซึ่งก่อตั้งขึ้นตั้งแต่ปี 2531
ดำเนินธุรกิจผลิตและจำหน่ายแผ่นเหล็กเคลือบขึ้นลอนเช่นเดียวกับบริษัท โดยใช้วัตถุดิบจาก บลูสโคป
สตีล เช่นเดียวกัน ดังนั้น หาก บลูสโคป สตีล จัดจำหน่ายให้กับ บลูสโคป ไลสาจท์
ในเงื่อนไขและราคาอันทำให้ บลูสโคป ไลสาจท์ ได้เปรียบกว่าเงื่อนไขและราคาที่บริษัทได้รับ
อาจทำให้บริษัทไม่สามารถแข่งขันในตลาดเดียวกับ บลูสโคป ไลสาจท์ ได้
และอาจมีผลกระทบต่อผลการดำเนินงานในอนาคตของบริษัท

อย่างไรก็ตาม ผู้ถือหุ้นหลักของทั้งสองบริษัท คือ BlueScope Limited ประเทศออสเตรเลีย
มีนโยบายในการแยกสายธุรกิจการผลิตผลิตภัณฑ์แผ่นเหล็กเคลือบโลหะผสม
และสายธุรกิจการผลิตผลิตภัณฑ์แผ่นเหล็กรีดขึ้นลอนออกจากกันอย่างชัดเจน ทำให้ บลูสโคป สตีล
มีนโยบายการทำรายการซื้อขายกับ บลูสโคป ไลสาจท์ เสมือนการทำรายการกับบุคคลภายนอก
(Arm's Length Basis) โดยบริษัทและบลูสโคป ไลสาจท์ ถูกจัดอยู่ในระดับลูกค้าชั้นดี (Red
customer) ของบลูสโคป สตีล เช่นเดียวกัน ทำให้มั่นใจได้ว่าเงื่อนไขและราคาที่บริษัทและ
บลูสโคป ไลสาจท์ ได้รับอยู่ในระดับที่ใกล้เคียงกัน อย่างไรก็ตาม บลูสโคป ไลสาจท์
มีส่วนแบ่งการตลาดของแผ่นเหล็กเคลือบรีดลอนร้อยละ 29
ในขณะที่บริษัทมีส่วนแบ่งการตลาดประมาณร้อยละ 3 ทำให้ บลูสโคป ไลสาจท์
ได้รับราคาที่ต่ำกว่าเนื่องจากสั่งซื้อในปริมาณที่มากกว่า อย่างไรก็ตาม
บริษัทสร้างความได้เปรียบในการแข่งขันโดยเน้นความรวดเร็วในการให้บริการ
สามารถวางแผนการผลิตเพื่อสนองความต้องการที่เร่งด่วน และมีการสร้างตราสินค้า “ROLLFORM”
เพื่อพัฒนาตลาดของตนเอง
ให้ลูกค้ารับรู้ถึงภาพรวมของคุณภาพวัตถุดิบและการให้บริการภายใต้เครื่องหมายการค้าดังกล่าว
ทำให้ลูกค้าของบริษัทเพิ่มขึ้นอย่างต่อเนื่อง โดยในปี 2546 ปี 2547 บริษัทมีลูกค้ารวมเป็นจำนวน
325 ราย 475 ราย คิดเป็นยอดขายเท่ากับ 174.43 และ 223.95 ล้านบาท ตามลำดับ สำหรับปี
2548 บริษัทมีลูกค้ารวมเป็นจำนวน 496 ราย
บริษัทขายงานโครงการพร้อมติดตั้งให้กับเจ้าของโครงการโดยตรงมากขึ้น
และเป็นโครงการขนาดใหญ่หลายโครงการ จึงทำให้บริษัทขายผ่านผู้รับเหมารายเล็กลดลง
โดยมีสัดส่วนการขายให้กับเจ้าของโครงการเพิ่มขึ้นจากร้อยละ 5 ในปี 2547 เป็นร้อยละ 20 ในปี
2548 และมียอดขายรวมเท่ากับ 325.31 ล้านบาท เพิ่มขึ้นร้อยละ 45.26 เมื่อเทียบกับปี 2547

3. ความเสี่ยงจากความผันผวนของราคาวัตถุดิบ

ในการดำเนินธุรกิจตามปกติ
บริษัทจำเป็นต้องมีการสำรองวัตถุดิบให้เพียงพอกับความต้องการของลูกค้า
วัตถุดิบหลักของบริษัทคือเหล็กแผ่นเคลือบ คิดเป็นสัดส่วนโดยเฉลี่ยร้อยละ 88.64
ของต้นทุนวัตถุดิบทั้งหมด
โดยราคาของเหล็กแผ่นเคลือบมีความผันผวนตามราคาของเหล็กแผ่นรีดเย็นซึ่งเป็นวัตถุดิบต้นน้ำ
ดังนั้น
ผลประกอบการของบริษัทอาจได้รับผลกระทบหากราคาตลาดของวัตถุดิบปรับตัวลดลงต่ำกว่าต้นทุนวัตถุดิบที่บริษัทสำรองไว้
และอาจได้รับผลกระทบหากราคาตลาดของวัตถุดิบปรับตัวขึ้นในขณะที่บริษัทสำรองวัตถุดิบไว้น้อยกว่าความต้องการ

อย่างไรก็ตาม บริษัทมีการติดตามแนวโน้มราคาวัตถุดิบอย่างต่อเนื่อง
ทำให้สามารถปรับกลยุทธ์การสำรองวัตถุดิบให้เหมาะสม
และมีนโยบายปรับราคาขายตามราคาวัตถุดิบ
ซึ่งจะช่วยลดผลกระทบจากความผันผวนของราคาวัตถุดิบ

4. ความเสี่ยงจากการว่าจ้างผู้รับเหมาช่วงในการติดตั้งงานโครงการ

บริษัทมิได้มีทีมงานให้บริการติดตั้ง
แต่ใช้วิธีการว่าจ้างผู้รับเหมาช่วงในการติดตั้งผลิตภัณฑ์ในโครงการต่างๆ
โดยสัดส่วนรายได้จากการขายพร้อมติดตั้งโครงการในปี 2546 2547 และปี 2548
คิดเป็นสัดส่วนร้อยละ 1.91 34.10 และ 57.46 ของรายได้รวมตามลำดับ ทั้งนี้
การมีสัดส่วนการขายพร้อมติดตั้งงานโครงการเพิ่มขึ้นอย่างต่อเนื่อง
ทำให้เกิดความเสี่ยงในควบคุมการติดตั้ง โดยหากบริษัทไม่สามารถว่าจ้างผู้รับเหมาช่วงได้
หรือไม่สามารถควบคุมคุณภาพในการติดตั้ง อาจทำให้เกิดความล่าช้าในการติดตั้ง
ทำให้บริษัทไม่สามารถควบคุมต้นทุนโครงการ
ซึ่งอาจกระทบต่อผลการดำเนินงานของบริษัทอย่างมีนัยสำคัญ

ถึงแม้ว่าบริษัทจะมีงานขายพร้อมติดตั้งโครงการเพิ่มขึ้นอย่างต่อเนื่อง
อย่างไรก็ตามบริษัทมีวิธีบริหารการติดตั้งโครงการที่สามารถทำให้ควบคุมค่าใช้จ่ายและคุณภาพของโครงการได้
โดยปัจจัยสำคัญในการบริหารการติดตั้งโครงการมีดังต่อไปนี้

(1) การสรรหาผู้รับเหมาช่วง ตามปกติแล้ว
    บริษัทในอุตสาหกรรมการผลิตและจัดจำหน่ายวัสดุมุงหลังคาจะไม่มีทีมงานติดตั้งเป็นของตนเอง
    แต่จะใช้วิธีการว่าจ้างผู้รับเหมาช่วงจากภายนอก
    ซึ่งทำให้ควบคุมต้นทุนได้ดีกว่าเนื่องจากไม่มีค่าใช้จ่ายในการว่าจ้างพนักงานประจำ
    บริษัทคัดเลือกผู้รับเหมาช่วงโดยพิจารณาจากผลงานที่ผ่านมา ฐานะการเงิน จำนวนคนงาน
    คุณภาพงาน และศักยภาพในการติดตั้ง ปี 2548
    บริษัทมีผู้รับเหมาช่วงที่มีศักยภาพในการติดตั้งโครงการขนาดต่างๆกัน
    ซึ่งส่วนใหญ่ดำเนินธุรกิจกับบริษัทมาเป็นระยะเวลา 4 ปี ขึ้นไป
    และผ่านการประเมินคุณภาพแล้วทั้งสิ้น 12 ราย
    ทำให้ไม่เกิดการพึ่งพิงผู้รับเหมาช่วงเพียงน้อยราย
    และไม่เคยประสบปัญหาการขาดแคลนผู้รับติดตั้งงาน หรือทิ้งงาน

(2) การควบคุมคุณภาพของงานติดตั้ง ซึ่งหมายถึงการควบคุมคุณภาพงานของผู้รับเหมาช่วง
    บริษัทควบคุมงานติดตั้งโดยการให้เจ้าหน้าที่ฝ่ายวิศวกรรม (Site Supervisor)
    เป็นผู้ตรวจสอบคุณภาพระหว่างติดตั้งงานทุกโครงการ นอกจากนี้เมื่องานติดตั้งแล้วเสร็จ
    บริษัทและผู้ว่าจ้างจะมีการประเมินผลงานทั้งหมดร่วมกันอีกครั้งหนึ่ง
    เพื่อให้มั่นใจถึงคุณภาพโดยรวมของผลงาน
    และผู้รับเหมาช่วงจะรับประกันงานหลังจากส่งมอบเป็นระยะเวลา 1 ปี

(3) การควบคุมระยะเวลาการติดตั้งให้แล้วเสร็จตามที่กำหนด
    บริษัทกำหนดให้ผู้รับเหมาช่วงรายงานความคืบหน้าในการดำเนินงานให้บริษัททราบทุกๆ 15 วัน
    ซึ่งหากการดำเนินงานล่าช้ากว่าแผนที่กำหนด
    บริษัทและผู้รับเหมาช่วงจะประชุมร่วมกันเพื่อหาทางแก้ไขอย่างทันท่วงที
    แต่หากความล่าช้าในการติดตั้งเกิดจากผู้รับเหมาช่วง
    ผู้รับเหมาช่วงจะเป็นผู้รับผิดชอบค่าใช้จ่ายที่เกิดขึ้นทั้งหมด

ทั้งนี้บริษัทเชื่อมั่นว่าการใช้วิธีบริหารโครงการติดตั้งดังกล่าว
จะช่วยให้สามารถควบคุมคุณภาพของผู้รับเหมาช่วงและต้นทุนของโครงการได้เป็นอย่างดี
และช่วยรองรับแผนการขยายธุรกิจที่เน้นการขายพร้อมติดตั้งมากขึ้นในอนาคต

5. ความเสี่ยงจากการแข่งขันจากสินค้าทดแทน

ผลิตภัณฑ์หลักที่บริษัทผลิตและจัดจำหน่ายคือแผ่นเหล็กเคลือบสังกะสีผสมอลูมิเนียมขึ้นลอนที่ใช้เป็นวัสดุมุงหลังคาและฝาผนัง
ซึ่งสินค้าที่สามารถนำมาใช้งานเพื่อวัตถุประสงค์เดียวกันในตลาดมีอยู่หลายประเภท เช่น กระเบื้อง
แผ่นเหล็กเคลือบสังกะสีลูกฟูก เป็นต้น ทำให้ผู้บริโภคมีทางเลือกจากสินค้าทดแทนที่หลากหลาย
นอกจากนั้นราคาของผลิตภัณฑ์ของบริษัทมีราคาสูงกว่าเมื่อเทียบกับราคาของกระเบื้องหรือแผ่นเหล็กเคลือบสังกะสี
หากผู้บริโภคนิยมเลือกใช้วัสดุมุงหลังคาและฝาผนังชนิดอื่นแทนผลิตภัณฑ์ของบริษัท
อาจทำให้รายได้ของบริษัทในอนาคตลดลงอย่างมีนัยสำคัญ

อย่างไรก็ตาม วัสดุแต่ละชนิดมีข้อดีข้อเสียในการใช้งานแตกต่างกัน คุณสมบัติของผลิตภัณฑ์ของบริษัท
ซึ่งมีความคงทนต่อการกัดกร่อนและการรั่วซึม อายุการใช้งานยาวนานสูงสุด 30
ปีโดยไม่มีผลกระทบต่อสิ่งแวดล้อม ติดตั้งได้สะดวกรวดเร็ว
เป็นคุณสมบัติที่มีความจำเป็นต่อการใช้งานในโรงงานอุตสาหกรรมซึ่งเป็นกลุ่มลูกค้าเป้าหมายของบริษัท
โดยที่วัสดุมุงหลังคาและฝาผนังประเภทอื่นไม่สามารถทดแทนได้
ดังนั้นบริษัทมั่นใจว่าความเสี่ยงจากสินค้าทดแทนจะส่งผลกระทบต่อรายได้ของบริษัทในระดับต่ำ
ดังจะเห็นได้จากยอดขายของบริษัทซึ่งเติบโตอย่างต่อเนื่องทุกปี